秋日告病齋居奉懷黄子厚劉平父及山間諸兄友
作者：朱熹
朝代：宋

paragraphs: 出山今幾時，忽忽歲再秋。
江湖豈不永，我興終悠悠。
况復逢旱魃，農畝無餘收。
赤子亦何辜，黄屋勞深憂。
而我忝朝寄，政荒積𠎝尤。
懷痾卧空閣，惻愴增綢繆。
東南望故山，上有玄煙浮。
平生采芝侶，寂寞今焉儔。
朝游雲峰巔，夕宿寒巖幽。
爲我泛瑶瑟，泠然發清謳。
裂牋寄晨風，問我君何求。
洪濤捩君柁，狹硤摧君輈。
君還苦不早，無乃非良謀。
再拜謝故人，低徊更包羞。
桂華幸未歇，去矣從君游。